Omnibus presentes litteras inspecturis, Henricus de Inferneto, canonicus, magister Hugo de Mantarvilla, canonicus, altaris Sancti Joannis in majori ecclesia Senonensi, et magister Thecelinus, presbyter Preneti, salutem in Domino. Noverint universi quod cum querela verteretur inter venerabiles viros B... priorem et conventum de Charitate, ex una parte, pro ecclesia Sancti Nicolaï de Castro-Rainaldi, et venerabiles viros abbatem Vuillelmum videlicet et conventum Sancti Joannis Senonensis, ex altera, pro ecclesia Sancti Stephani de Castro-Rainardi, super decimis tam majoribus quam minutis, tam veteribus quam novis, tam terrarum quam vinearum, et super centum solidis annui redditus quos prior et conventus de Charitate petebant pro ecclesia beati Nicolaï de Castro Rainardi, ab ecclesia beati Stephani de eodem castro, coram abbate et priore Castri-Lanthonis a sede apostolica judicibus delegatis. Tandem partes in nos sub pœna quadraginta librarum compromiserunt, promittentes firmiter, quod quidquid de predictis querelis pace vel judicio statueremus, firmiter observarent. Tandem nos inter partes pacem reformare cupientes, de assensu et voluntate Hervei, prioris Sancti Nicolaï, et Bernardi, prioris Sancti Stephani, qui speciale mandatum in hac causa habent agendi, defendendi, transigendi, componendi, sicut per literas venerabilium virorum Vuillelmi abbatis et conventus Sancti Joannis Senonensis et B... prioris et conventus de Charitate, nobis constitit manifeste; statuimus quod prior et conventus de Charitate quittarent ecclesie beati Stephani de Castro-Rainardi dictos centum solidos; et pro illis centum solidis, venerabiles Abbas et conventus Sancti Joannis Senonensis quittarent ecclesie beati Nicolaï de Castro-Rainardi, quidquid juris habebant, pro ecclesia Sancti Stephani de Castro-Rainardi, in decimatione Burgundarie et adhuc solverent eis annuatim, in octavis Sancti Andree, tres sextarios siliginis et tres frumenti, de meliori quod haberent in grangia sua de Castro-Rainardi, dum tamen bladum esset laudabile et de ipso non deteriorando, priori Sancti Nicolaï, fidem facient excussores. Quittaverunt etiam decimationem vinearum quas in tempore compositionis hujus habebant in perpetuo dominio, in parrochia Castri-Rainardi, videlicet vinee de Campo-Petroso et de deserto et de Sancto Homono, et de Chaleram et de Barra et planta Bernardi Largot, quondam prioris Sancti Nicolaï, et vinee defuncti Hervei. De vinea vero Doine et Renardi de Seau, de quibus canonici solebant decimas percipere, monachi dictis canonicis decimam fideliter persolvent. Si quas vero dicti monachi vineas in decimatione dictorum canonicorum deinceps acquisierint, decimas de illis dictis canonicis, sicut cæteri parrochiani, persolvere tenebuntur. Quittaverunt etiam dicti canonici eisdem monachis quidquid juris habebant in decimatione, tam veteri quam nova, tam majori quam minuta, terrarum quas homines Sancti Nicolaï tenent ab ipsis monachis ad talliam, salvo tamen jure utriusque ecclesie in vineis, tam plantandis quam de novo plantatis, et etiam totam decimam Garnerii Theonis, tam majorem quam minutam, quantum ad terram quam tenet a dictis monachis. In alia vero minuta decima, infra fines parrochie Castri-Rainardi, extra predictam terram beati Nicolaï, prior et conventus de Charitate nihil de cætero reclamabunt. Quod ut ratum et inconcussum permaneat, presentes litteras sigillorum nostrorum munimine fecimus roborari. Actum anno gratie millesimo ducentesimo vicesimo, mense aprili.